Per què no fem com Assange?

El dia 25 de juny de 2024, la Fina i un servidor vam celebrar amb un magnífic pastís la llibertat tan esperada del company Julian Assange. Però també vam començar a preguntar-nos: **per què no fem com ell?**

Si ell ha destapat les vergonyes d’un enorme poder, per què no fem l’equivalent a un altre gran poder? Què us sembla amb el poder religiós? **Si és un “poder”, no pot ser gaire religós**. [Molt poc cristià.] Si es diuen i rediuen mentides enormes, com ara “La Bíblia és paraula de Déu”, per què no destapar aquesta mentida? [Una cosa és certes parts de la Bíblia, que sí que creiem que ho poden ser; una altra cosa és tota ella.]

No es tractaria de discutir la frase en si. Posarem proves!! Però no atacaríem la falsedat d’alguns missatges antics, perquè tota persona culta sap que els llibres antics diuen coses mítiques. No mirarem les coses mítiques, sinó els textos que defensin injustícies: això no es pot tolerar!!!

I per començar, tan fàcil com això: els capítols 1, 2, 3 i 4 del Gènesi afirmen, defensen, tres injustícies molt greus:

\*La infravaloració i la culpabilització de la dona.

“llavors el Senyor va fer caure l’home en un son profund. (...) prengué una de les seves costelles (...) De la costella que havia pres a l’home, el Senyor va fer-ne la dona...” [L’home havia estat creat, la dona no, va ser extreta d’ell, com si fos per a ell una ajudanta.]

Però no és només això: “Llavors la dona, veient que el fruit de l’arbre era bo (...) en va collir i en va menjar (...) i va donar-ne també al seu home, que va menjar-ne amb ella.” [A més de ser només ajudanta, inductora al pecat.]

\*Prohibició i càstig en cas de voler saber més. “Podem menjar dels fruits de tots els arbres del jardí, però dels fruits de l’arbre que hi ha al mig del jardí, Déu ha dit que no en mengem ni els toquem, perquè moriríem.” La serp va replicar: “No, no moriríeu pas. Déu sap que si un dia en menjàveu, se us obriríen els ulls, seríeu com déus: conexeríeu el bé i el mal.” (Prohibir o dificultar el fet de voler saber més és molt mala cosa.)

\*Partidisme pels pastors i contra els pagesos.

“Abel era pastor d’ovelles i Caín treballava la terra. (...) El Senyor va acollir favorablement Abel i la seva ofrena, però no acollí Caín ni la seva.” Caín hauria matar Abel, segons el mite, però, qui hauria coadjuvat a aquesta mort??

De vegades, i fàcilment, la Bíblia afavoreix coses injustes. Doncs no es pot dir, en general, que sigui paraula de Déu.

Deixem en pau els textos mitològics del Gènesi. I així mateix els textos igualment mitològics del llibre Èxode. Però no pas tot. Si, segons el mite, Jahvè havia abocat sobre els egipsis granotes, mosquits, tàvecs i altres desgràcies és una cosa, però la mort dels primogènits..., això no passa com a mite. Això haurien sigut assassinats (si el fet s’hagués produït). Qui deixaria passar aquesta, suposada, i desitjada, matança com a paraula de Déu???

Però el llibre que deixa una rastellera de morts més llarga és el llibre de Josué (el suposat lloctinent del suposat Moisès). La conquesta de Canaan [avui Palestina] per part dels suposats israelites, que tornaven victoriosos d’Egipte, mai no va existir, perquè els israelites sempre hi havien viscut. Però... es pot considerar paraula de Déu una narració de matances il·lusionant i victoriosa??? (“No va deixar-hi cap supervivent. Consagrà a l’extermini tot lo que respirava, tal com havia manat el Senyor, Déu d’Israel.” Josuè 10: 40. Mentida!!!)

I això no és lo pitjor. Paral·lelament (segles VIII, VII, VI), els profetes, aquests sí en nom de Jahvè, assenyalaven les normes de justícia que la voluntat divina volia que es donessin en la convivència popular. Però això no s’ensenya, no es llegeix, perquè “no interessa” que se sàpiga.

Però hi ha amenaces divines, si no es té en compte la justícia:

“Ni que m'oferiu holocaustos / no m'hi complac; / els sacrificis de comunió, /

ni tan sols me'ls miro. / No em molesteu més / amb el xivarri dels vostres cants. / No vull sentir / el so de les vostres arpes. / Deixeu que el dret brolli com l'aigua / i la justícia ragi / com un torrent inestroncable.” (Profeta Amós, segle VIII aC. Am 5: 22-24) [Un exemple.]

I voldríem acabar de dir-ho tot. Els capítols que hem criticat són el començament “oficial” de la Bíblia, però no pas el real i lògic. Aquells capítols (i tot el Gènesi i llibres subsegüents) van ser escrits per encàrrec del rei Josies al segle VII aC (alguns crítics diuen que entre 630 i 620). Però més d’un segle abans, el VIII aC, els primers profetes van començar a predicar la voluntat divina a favor de la justícia social. I per justícia i per lògica serien els llibres d’aquests profetes els que haurien d’encapçalar la Bíblia. Com així passa amb la “nostra” Bíblia, titulada “La Bíblia del poble”.

PagèsFerret

Escriptors